Ouers gevonnis vir grusame moord van dogtertjie (3)Sara Lynn Krueger (27) en Ryan Scott Warner (29) Foto: Facebook WAARSKUWING: Die inhoud van die berig mag sensitiewe lesers en kinders ontstel. ŉ Paartjie van Kalifornië in die VSA is die afgelope naweek tot lewenslange tronkstraf gevonnis vir die “grusame” moord van die vrou se driejarige dogtertjie. Regter Francisca P. Tisher het Saterdag gesê Sara Lynn Krueger (27) en Ryan Scott Warner (29) mag ook glad nie in aanmerking kom vir parool nie. Die liggaam van die driejarige Kayleigh Slusher het sowat 41 wonde op die oppervlak gehad, en sy het ook talle inwendige beserings voor haar dood opgedoen. Volgens bewyse is Slusher verskeie kere met ŉ stomp voorwerp op die kop, bolyf, arms en bene aangerand. Haar liggaam is ná haar dood in ŉ tas in ŉ blokvrieskas gesit. Die polisie is na die paartjie se woonstel ontbied ná ŉ wenk van die welsyn. Volgens owerhede het hulle albei al voorheen koppe met die welsyn gestamp. Sowel Warner as Krueger het vroeër onskuldig in die hof gepleit. Warner het gesê haar dood is ŉ “absolute tragedie”. “My hart is gebreek oor haar dood. Ek het haar geen leed aangedoen nie,” het hy gesê. Regter Tisher het egter gesê die bewyse teen hulle kan nie bevraagteken word nie en hulle is ongetwyfeld die moordenaars van die driejarige. “Dit was ŉ lang pad om haar moordenaars aan die pen te laat ry. Sy was ŉ slim, gelukkige meisie en dit is skokkend wat aan haar gedoen is. Hopelik bring die vonnis vrede vir diegene wat vir haar omgegee het,” het die Napta-polisie in ŉ verklaring gesê.